વિજુભાને વાતમાં રસ પડ્યો હોય એવું લાગ્યું એટલે વિભાકરે આગળ કહ્યું. 'ખોટું ના લગાડતા. નજરે જોયેલી હકીકત છે. જમીનનો ઝઘડો હોય ત્યારે ત્રણ-ચાર ભાઇઓ એ ધૂળ અને ઢેફાં સામે તાકીને એકબીજાની સામે તલવાર ખેંચીને આખી જિંદગી ઉચાટમાં વિતાવે. મુદત ઉપર મુદત પડ્યા કરે. નવી પેઢીને વેરનો વારસો આપીને જૂની પેઢી ઉપર પહોંચી જાય. નવી પેઢીમાં ભાગિયાઓ વધ્યા હોય એટલે મામલો વધુ ગૂંચવાય. જલસાથી જિંદગી જીવવાને બદલે માટીનાં ઢેફાં સામે તાકીને વેરની આગમાં બધા સળગતા રહે એવા ત્રણ- ચાર કિસ્સા જોયેલા છે. આ જમીન હું ખરીદું કે ના ખરીદું તો એનાથી મને કોઇ ફેર નથી પડવાનો, પણ એટલી ખાતરી છે કે તમારા ત્રણેય ભાઇઓની જિંદગી સો ટકા બદલાઇ જશે. સાંઇઠ કરોડ રૂપિયા એ કોઇ નાનીસૂની રકમ નથી. રૂપિયા પૈસા કરતાંય તમારા ત્રણેયના મનમાંથી એકબીજા માટેની કડવાશ દૂર થશે એ બહુ મોટી વાત છે. ગોધાવી ગામમાં સાંઇઠ- સાંઇઠ કરોડના માલિક તમે ત્રણેય ભાઇઓ એક સાથે હાથમાં હાથ પરોવીને નીકળો તો આખી બજાર તમને સલામ કરશે.'